[pic] | EUROOPAN YHTEISÖJEN KOMISSIO |

Bryssel 13.9.2007

KOM(2007) 523 lopullinen

2007/0194 (CNS)

Ehdotus:

NEUVOSTON ASETUS

yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä maataloustuottajien tukijärjestelmistä annetusta asetuksesta (EY) N:o 1782/2003 poikkeamisesta kesannoinnin osalta vuonna 2008

(komission esittämä)

PERUSTELUT

1. EHDOTUKSEN TAUSTA

- Ehdotuksen perustelut ja tavoitteet

Tämä ehdotus on perusteltu viljan markkinatilanteen vuoksi. Kesannointioikeuksiin liittyvien hehtaarimäärien käyttämisen maataloustarkoituksiin odotetaan kannustavan viljelijöitä tuottamaan enemmän viljaa, mikä puolestaan voisi lieventää markkinoiden jännitteitä.

- Yleinen tausta

Markkinointivuoden 2007/2008 alussa viljamarkkinoiden hinnat ovat ennätyksellisen korkealla tasolla.

Euroopan unionin loppuvarastojen alhainen taso markkinointivuonna 2006/2007 johtui vuoden 2006 odotettua pienemmästä sadosta (266 miljoonaa tonnia), joka oli seurausta epäsuotuisista sääoloista sadonkorjuun aikaan. Interventiovarastot supistuivat huomattavasti markkinointivuoden aikana 14 miljoonasta tonnista 2,5 miljoonaan tonniin, ja ne koostuvat pääasiassa Unkarissa interventiossa olevasta maissista. Interventioon tarjottiin vaatimattomia määriä. Interventiosta on siirretty sisämarkkinoille yli 8 miljoonaa tonnia; tähän määrään sisältyy 2,9 miljoonaa tonnia vehnää, 3,4 miljoonaa tonnia maissia, 1,4 miljoonaa tonnia ohraa ja noin 395 000 tonnia ruista. Yksityisiä varastoja koskevat arviot vaihtelevat, mutta kaikki asiantuntijat ovat samaa mieltä siitä, että ne ovat pienentyneet merkittävästi markkinointivuonna 2006/2007. EU-27:ään tuotiin viljaa arviolta 12,4 miljoonaa tonnia verrattuna 10 miljoonaan tonniin markkinointivuonna 2005/2006, ja sieltä vietiin viljaa 19,1 miljoonaa tonnia verrattuna 24,9 miljoonaan tonniin markkinointivuonna 2005/2006. Huolimatta melko epäsuotuisasta euron ja dollarin vaihtokurssista, vienti oli mahdollista ilman tukea.

Tämän vuoden huhtikuun kuivuus ja epätavalliset helteet ovat todennäköisesti vahingoittaneet huomattavasti satomahdollisuuksia. Toukokuun suotuisat sateet läntisissä jäsenvaltioissa pienensivät vahinkoja osittain, mutta Kaakkois-Eurooppa kärsi jatkuvasta helteestä ja kuivuudesta ja varsinkin Romaniaa ja Bulgariaa vaivasi suurin kuivuus pitkiin aikoihin. Vuoden 2007 alustavat satoennusteet ovat lähellä viime vuoden tasoa, ja yksityiset viljavarastot EU:ssa pienentyvät edelleen markkinointivuoden 2007/2008 loppuun mennessä. Maailmanlaajuisesti markkinointivuoden 2007/2008 loppuvarastojen odotetaan laskevan ennätyksellisen alhaiselle tasolle erityisesti suurimmissa viejämaissa.

Tässä tilanteessa kehityssuuntauksia vastaava ”tavanomainen” sato vuonna 2008 ja vuodeksi 2008 kesannoinnin osalta ehdotettu poikkeus Euroopan unionissa kartuttaisi yksityisiä varastoja vain osittain ja markkinointivuoden 2008/2009 loppuvarastot olisivat kokonaisuudessaan alhaisemmat kuin nykyisen markkinointivuoden alkuvarastot. Vuoden 2008 heikko sato ja 10 prosentin kesannointivelvoitteen soveltaminen vaarantaisi sisämarkkinat vakavasti.

Kesannointia alettiin käyttää tarjonnan sääntelyvälineenä aikana, jona Euroopan unionin potentiaalinen viljantuotanto ylitti myyntikanavien määrän. Vapaaehtoista kesannointia alettiin soveltaa markkinointivuodesta 1988/1989. Vuoden 1992 uudistuksessa siitä tuli pakollinen, eli yleiseen järjestelmään kuuluvat tuottajat velvoitettiin suorien tukien saamiseksi kesannoimaan tietty osuus ilmoittamastaan viljelyalasta. Vuoden 2003 uudistuksessa tuottajille myönnettiin kesannointioikeudet, jotka antavat tukioikeuden, jos niihin liittyvä tukikelpoinen hehtaarimäärä kesannoidaan.

Kesannointivelvoitteen suuruudesta päätettiin alun perin vuosittain, mutta markkinointivuonna 1999/2000 se vahvistettiin yksinkertaisuuden vuoksi pysyvästi 10 prosenttiin. Yhtenäisen pinta-alatuen järjestelmää soveltavissa maissa (Puola, Tšekki, Slovakia, Unkari, Liettua, Latvia, Viro, Kypros, Bulgaria ja Romania) viljelijät on vapautettu kesannointivelvoitteesta.

Kesannointivelvoitteen alainen pinta-ala on Euroopan unionissa nykyisin 3,8 miljoonaa hehtaaria. Jos kesannointivelvoitteeksi vahvistettaisiin 0 prosenttia, maatalouskäyttöön palautuisi maata 1,6–2,9 miljoonaa hehtaaria. Keskimääräisten kehityssuuntausten perusteella markkinoille saataisiin todennäköisesti noin 10 miljoonaa tonnia viljaa. Jos viljelijät päättäisivät käyttää mahdollisimman paljon maata viljantuotantoon muiden kasvien (erityisesti öljynsiementen) kustannuksella, määrä voisi olla jopa 17 miljoonaa tonnia.

Vaikka kesannointivelvoitteen osuus vahvistetaan nollaksi, viljelijöitä ei edellytetä viljelemään maitaan. He voivat jatkaa vapaaehtoista kesannointia ja ympäristöohjelmien soveltamista. Täydentäviä ehtoja sovelletaan kaikkiin peltoaloihin.

Vaikka kesannointi otettiin käyttöön markkinatoimenpiteenä, sillä on saavutettu ympäristöetuja monilla alueilla. Tästä syystä pitkäaikaisen kesannointivelvoitteen poistaminen tuo esiin kysymyksen siitä, kuinka nämä edut voidaan säilyttää. Komissio tarkastelee tätä kysymystä YMP:n uudelleentarkastelun yhteydessä vuonna 2008.

- Voimassa olevat aiemmat säännökset

Neuvoston asetus (EY) N:o 1782/2003, annettu 29 päivänä syyskuuta 2003, yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (ETY) N:o 2019/93, (EY) N:o 1452/2001, (EY) N:o 1453/2001, (EY) N:o 1454/2001, (EY) N:o 1868/94, (EY) N:o 1251/1999, (EY) N:o 1254/1999, (EY) N:o 1673/2000, (ETY) N:o 2358/71 ja (EY) N:o 2529/2001 muuttamisesta.

- Johdonmukaisuus suhteessa unionin muuhun politiikkaan ja muihin tavoitteisiin

Pysyvä muutos edellyttäisi analyysiä siitä, miten ja millä keinoin kesannoinnin myönteiset ympäristöön kohdistuvat sivuvaikutukset voidaan säilyttää.

2. KUULEMISET JA VAIKUTUSTEN ARVIOINTI

- Intressitahojen kuuleminen

Ehdotuksesta ilmoitettiin maatalousneuvostolle 16. heinäkuuta 2007, ja asiaa koskeva lehdistötiedote julkaistiin. Viljelijöitä, teollisuutta ja kauppiaita edustavat tärkeimmät eurooppalaiset yhdistykset ovat ilmoittaneet tukevansa ehdotusta[1].

Markkinatilanteen vakavuuden vuoksi päätös on tehtävä kiireellisesti. Päätöksestä tulisi ilmoittaa viljelijöille ennen kuin he tekevät päätöksensä syksyn 2007 kylvöistä.

- Asiantuntijatiedon käyttö

Ulkopuolisia asiantuntijoita ei tarvittu.

- Vaikutusten arviointi

Ei sovelleta.

3. EHDOTUKSEEN LIITTYVÄT OIKEUDELLISET NÄKÖKOHDAT

- Ehdotetun toimen lyhyt kuvaus

Ehdotuksen tavoitteena on vahvistaa kesannointivelvoite 0 prosentiksi vuonna 2008.

Tilatukijärjestelmässä tämä tarkoittaa sitä, että sallitaan tukikelpoisten hehtaarien käyttö, joka oikeuttaa kesannointioikeuksia vastaavaan summaan, ja että sallitaan kesannoidun maan käyttö maataloustarkoituksiin.

- Oikeusperusta

Euroopan yhteisön perustamissopimuksen 37 artiklan 2 kohta.

- Toissijaisuusperiaate

Ehdotus kuuluu yhteisön yksinomaiseen toimivaltaan. Sen vuoksi toissijaisuusperiaatetta ei sovelleta.

- Suhteellisuusperiaate

Ehdotus on suhteellisuusperiaatteen mukainen, koska heikko sato vuonna 2008 saattaisi vaarantaa sisämarkkinat vakavasti.

- Sääntelytavan valinta

Ehdotettu säädöslaji: neuvoston asetus.Muut säädöslajit eivät soveltuisi seuraavasta syystä: asetusta on muutettava asetuksella.

4. TALOUSARVIOVAIKUTUKSET

Olettaen, että saadaan kehityssuuntauksia vastaava sato, kesannointivelvoitteen alentaminen 0 prosenttiin ei arvioiden mukaan kasvata interventiovarastoja markkinointivuonna 2008/2009. Nykyisen vaikean markkinatilanteen, korkeiden markkinahintojen ja todennäköisen kehityksen perusteella ehdotuksen ei pitäisi johtaa ylimääräisten interventiovarastojen ja niihin liittyvien talousarviomenojen syntymiseen varainhoitovuosina 2009 ja 2010.

5. LISÄTIEDOT

- Yksinkertaistaminen

Ehdotuksella yksinkertaistetaan (EU:n tai kansallisten) viranomaisten hallintomenettelyjä seuraavasti:

Ehdotus sisältyy komission työ- ja lainsäädäntöohjelmaan viitenumerolla 2007/AGRI/052.

2007/0194 (CNS)

Ehdotus:

NEUVOSTON ASETUS

yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä maataloustuottajien tukijärjestelmistä annetusta asetuksesta (EY) N:o 1782/2003 poikkeamisesta kesannoinnin osalta vuonna 2008

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 37 artiklan 2 kohdan kolmannen alakohdan,

ottaa huomioon komission ehdotuksen,

ottaa huomioon Euroopan parlamentin lausunnon[2],

sekä katsoo seuraavaa:

(1) Neuvoston asetuksen (EY) N:o 1782/2003[3] 54 artiklassa säädetään, että tilatukijärjestelmän mukainen maksatus edellyttää, että kesannointioikeuksiin liittyy hehtaarimäärä kesannoitua maata.

(2) Markkinointivuoden 2007/2008 alussa viljamarkkinoiden hinnat ovat ennätyksellisen korkealla tasolla niin yhteisössä kuin maailmanlaajuisesti. Yhteisön loppuvarastojen alhainen taso markkinointivuonna 2006/2007 johtui odotettua pienemmästä sadosta vuonna 2006. Varastojen karttuminen on erittäin epävarmaa vuoden 2007 alustavien satoennusteiden perusteella. Maailmanlaajuisesti markkinointivuoden 2007/2008 loppuvarastojen odotetaan laskevan ennätyksellisen alhaiselle tasolle erityisesti suurimmissa viejämaissa. Tästä syystä vaikka vuoden 2008 sato olisikin normaali, varastot eivät kasvaisi merkittävästi ja heikko sato voisi vaarantaa sisämarkkinat vakavasti. Lisäksi viljan hinnat ja varastot vaikuttavat merkittävästi muiden peltokasvien, kuten öljynsiementen ja valkuaiskasvien, ja karjankasvatusalan saatavuuteen ja hintoihin, mikä puolestaan saattaa vaarantaa myös muut alat.

(3) Tästä syystä on aiheellista sallia vuonna 2008 kesannoidun maan käyttö maataloustarkoituksiin,

ON ANTANUT TÄMÄN ASETUKSEN:

1 artikla

Poiketen siitä, mitä asetuksen (EY) N:o 1782/2003 53 artiklan 3 kohdassa säädetään, viljelijöiden ei vuonna 2008 ole kesannointioikeuksien mukaan vahvistettua summaa saadakseen pakko kesannoida kyseisiin oikeuksiin oikeuttavaa maata.

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä .

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

RAHOITUSSELVITYS | Fichefin/07/24545 REV1 OJ/mlc 6.1.2007 |

PÄIVÄYS: 16.8.2007 |

1. | BUDJETTIKOHTA: 5/2/2001 | MÄÄRÄRAHAT: 516 milj. euroa (vuoden 2007 talousarvio) |

2. | TOIMENPITEEN NIMI: Ehdotus neuvoston asetukseksi yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä maataloustuottajien tukijärjestelmistä annetusta asetuksesta (EY) N:o 1782/2003 poikkeamisesta kesannoinnin osalta vuonna 2008. |

3. | OIKEUSPERUSTA: Perustamissopimuksen 37 artiklan 2 kohta. |

4. | TAVOITTEET: Lieventää markkinoiden jännitteitä luopumalla kesannoinnista, jotta viljelijöitä kannustettaisiin tuottamaan enemmän viljaa. |

5. | VAIKUTUKSET TALOUSARVIOON | 12 KUUKAUDEN JAKSO (milj. euroa) | KULUVA VARAINHOITOVUOSI 2007 (milj. euroa) | SEURAAVA VARAIN-HOITOVUOSI 2008 (milj. euroa) |

5.0 | MENOT - EY:N TALOUSARVIOSTA (TUET/INTERVENTIOT) - KANSALLISISTA TALOUSARVIOISTA - MUUT | - | - | - |

5.1 | TULOT - EY:N OMAT VARAT (MAKSUT/TULLIT) - KANSALLISELLA TASOLLA | - | - | - |

2009 | 2010 | 2011 | 2012 |

5.0.1 | MENOARVIO | - | - | - | - |

5.1.1 | TULOARVIO | - | - | - | - |

5.2 | LASKUTAPA: |

6.0 | MAHDOLLISUUS RAHOITUKSEEN TOTEUTETTAVANA OLEVAN TALOUSARVION KYSEISEEN LUKUUN OTETUISTA MÄÄRÄRAHOISTA | KYLLÄ EI |

6.1 | MAHDOLLISUUS RAHOITUKSEEN TOTEUTETTAVANA OLEVAN TALOUSARVION LUKUJEN VÄLISILLÄ SIIRROILLA | KYLLÄ EI |

6.2 | LISÄTALOUSARVION TARVE | KYLLÄ EI |

6.3 | MYÖHEMPIIN TALOUSARVIOIHIN OTETTAVAT MÄÄRÄRAHAT | KYLLÄ EI |

HUOMAUTUKSIA: Kesannointivelvoitteen ehdotettu alentaminen 0 prosenttiin markkinointivuonna 2008/2009 lisäisi EU:n viljantuotantoa noin 10 miljoonaa tonnia. Vuoden 2007 (markkinointivuoden 2007/2008) erittäin pienen sadon jälkeen tuotannon kasvu kesannointivelvoitteesta luopumisen vuoksi vuonna 2008 ja kehityssuuntauksia vastaavan sadon saaminen jälleen yleisesti tasapainottaisi tilannetta ja varmistaisi toimitukset elintarvike-, rehu- ja teolliseen käyttöön EU:ssa ja kartuttaisi yksityisiä varastoja jossain määrin. Nykyisen vaikean markkinatilanteen ja todennäköisen kehityksen perusteella ehdotuksen ei pitäisi tavanomaisissa sääoloissa johtaa ylimääräisten interventiovarastojen ja niihin liittyvien talousarviomenojen syntymiseen varainhoitovuosina 2009 ja 2010. |

[1] COPA COGECA:n lehdistötiedote, 2.7.2007, ja EU:n nykyisiä ja tulevia poliittisia puitteita koskevat yhteiset keskustelut, European Grain and Oilseed Convention, Bryssel, 4.5.2007, AAF, COCERAL, FEDIOL, FEFAC, EUROFLOUR, GAM.

[2] EUVL C […], […], s. […]

[3] EUVL L 270, 21.10.2003, s. 1, asetus sellaisena kuin se on viimeksi muutettuna asetuksella (EY) N:o 552/2007.